Nathalie Azoulai
Nathalie Azoulai er en fransk forfatter. Hun debuterede i 2002 med romanen Mère gelée og har i 2022 udgivet La Fille parfaite, der samler temaer fra de foregående 10 romaner: moderskab, tætte forhold mellem to personer. Hun opbygger i sine bøger en problematiserende, altid helt fiktiv handling, mens stilen skifter fra bog til bog.
Eksempelvis tager handlingen i Titus n'aime pas Bérénice (2015, Prix Médicis) udgangspunkt i et forlist forhold, som leder videre til Jean Racines tragedie Bérénice om et andet brudt forhold og til Racines liv og udvikling mellem klosterlivet og livet i Paris.
Fremstillingen af tætte forhold mellem to personer ses i Manifestations (2005) og dominerer helt i La Fille parfaite om et stormfuldt venskab mellem to kvinder fra diametralt forskellige verdener, matematikkens abstraktioner og litteraturens liv. Romanen har referencer til Virginia Woolfs Mrs. Dalloway, som Nathalie Azoulai har oversat til fransk, og Marcel Prousts På sporet af den tabte tid.